text: নতুন সংবিধান প্রণয়ন নেপালে রাজনৈতিক দলগুলোর চুক্তি স্বাক্ষর || বিদেশের খবর || জনকন্ঠ
  নতুন সংবিধান প্রণয়ন নেপালে রাজনৈতিক দলগুলোর চুক্তি স্বাক্ষর
  নেপালের প্রতিদ্বন্দ্বী রাজনৈতিক দলগুলো দেশের অভ্যন্তরীণ সীমানা নির্ধারণ সংক্রান্ত একটি গুরুত্বপূর্ণ চুক্তিতে স্বাক্ষর করেছে। ফলে একটি নতুন জাতীয় সংবিধান প্রণয়নের পথ প্রশস্ত হলো বলে ধারণা করা হচ্ছে। খবর এএফপির।
  গত এপ্রিলে ভয়াবহ ভূমিকম্পের পর নেপালের রাজনৈতিক দলগুলো জুন মাসে দেশকে আটটি প্রদেশে বিভক্ত করা সংক্রান্ত একটি ঐতিহাসিক চুক্তির ব্যাপারে একমত হয়। তবে রাষ্ট্রীয় সীমানা নির্ধারণের গুরুদায়িত্ব একটি ফেডারেল কমিশনের হাতে ন্যস্ত করা হয়। গত কয়েক দিন ধরে আলোচনা চলার পর শনিবার মধ্যরাতের পর নতুন এ চুক্তি স্বাক্ষরিত হয়েছে। আলোচনা চলাকালে ২০০৮ সাল থেকে সনদ প্রণয়নে অগ্রগতির ক্ষেত্রে একটি বড় ধরনের সমস্যার সমাধান হয়েছে। নতুন চুক্তির ফলে রাষ্ট্রীয় সীমানা নির্ধারণের ক্ষেত্রে কমিশনের আর ভূমিকা থাকবে না। প্রধানমন্ত্রী সুশীল কৈরালা এক টুইটার বার্তায় বলেন, 'সংবিধানে ফেডারেল বৈশিষ্ট্য ও সীমানা নির্ধারণ নিশ্চিত হয়েছে।' সামান্য যে মতানৈক্য রয়েছে তাতে অটল না থেকে দেশ গঠন ও উন্নয়নে কাজ করার জন্য আমি সকলের প্রতি আহ্বান জানাচ্ছি।'
  তথ্যমন্ত্রী মীনেন্দ্র রিজাল বলেন, গত রাতে চুক্তিটি হয়েছে এবং এর ফলে সংবিধান প্রণয়ন প্রক্রিয়া একধাপ এগিয়ে গেল। গত মাসে নেপালে দফায় দফায় গণসংলাপের পর এ চুক্তি হয়েছে। বিভিন্ন সময় বিশেষ করে দক্ষিণাঞ্চলে সহিংসতা আলোচনাকে ম্লান করে দেয়। রিজাল বলেন, 'আমরা জনগণের অবস্থান বোঝার এবং সংঘাতময় প্রতিক্রিয়ায় ভারসাম্য আনার চেষ্টা করেছি।'